ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ P-3527/98

υποβολή: Άννα Καραμάνου (PSE) προς το Συμβούλιο

(13 Νοεμβρίου 1998)

Θέμα: Απόφαση της τουρκικής διοίκησης για καθαίρεση της εφορευτικής επιτροπής της Πατριαρχικής Θεολογικής Σχολής της Χάλκης

Η τουρκική διοίκηση, προέβη με πρόσφατη αυθαίρετη απόφασή της, στην καθαίρεση της εφορευτικής επιτροπής της Πατριαρχικής Θεολογικής Σχολής της Χάλκης. Ταυτόχρονα, η Γενική Διεύθυνση Κοινωφελών Ιδρυμάτων στην Τουρκία θέλει να υποχρεώσει τον Οικουμενικό Πατριάρχη και τη Σύνοδο να παίρνουν "άδεια" της εφορευτικής επιτροπής για την παραμικρή δραστηριότητά τους στο χώρο της Μονής. Οι αποφάσεις αυτές καταδεικνύουν ότι η ισοπολιτεία, η δικαιοσύνη και η θρησκευτική ελευθερία, τις οποίες κατοχυρώνει το τουρκικό σύνταγμα, ισχύουν μόνο στα χαρτιά. Ερωτάται το Συμβούλιο, με ποιούς τρόπους προτίθεται να παρέμβει προκειμένου να διασφαλιστούν οι δημοκρατικές ελευθερίες και τα θρησκευτικά δικαιώματα στην Τουρκία, ενόψει και των κρίσιμων συζητήσεων σχετικά με την έκθεση της Επιτροπής για την πρόοδο που έχει συντελεστεί στις σχέσεις μεταξύ Ε.Ε. και Τουρκίας;

Απάντηση

(8 Φεβρουαρίου 1999)

1. Το Συμβούλιο εκφράζει την απογοήτευσή του για την κατάσταση των ανθρωπίνων δικαιωμάτων στην Τουρκία, συμπεριλαμβανομένης της ελευθερίας έκφρασης σε θρησκευτικά ζητήματα και έχει απόλυτη επίγνωση του γεγονότος ότι, δυνάμει της Συνθήκης της Λωζάννης η οποία υπεγράφη τον Ιούλιο του 1923, η Τουρκική Κυβέρνηση έχει αναλάβει τη δέσμευση να παρέχει πλήρη προστασία στις εκκλησίες, τις συναγωγές, τα κοιμητήρια και άλλα θρησκευτικά ιδρύματα των μη μουσουλμανικών μειονοτήτων.

Το Συμβούλιο ανησυχεί για τις εξελίξεις όσον αφορά την Πατριαρχική Θεολογική Σχολή της Χάλκης. Ο Ομοσπονδιακός Πρόεδρος της Αυστρίας έθεσε το θέμα προσωπικά κατά τη διάρκεια της επίσημης επίσκεψης του Προέδρου της Τουρκίας κ. Ντεμιρέλ στη Βιέννη, στις 17-19 Νοεμβρίου 1998.

2. Σύμφωνα με το αίτημα που υπέβαλε το Ευρωπαϊκό Κοινοβούλιο στο Συμβούλιο στο πλαίσιο της συναίνεσης του Κοινοβουλίου να εφαρμόσει την τελική φάση της τελωνειακής ένωσης, το Συμβούλιο παρακολουθεί τις εξελίξεις των ανθρωπίνων δικαιωμάτων και των δημοκρατικών αρχών στην Τουρκία. Το Ευρωπαϊκό Συμβούλιο, συνερχόμενο στο Λουξεμβούργο στις 12 και 13 Δεκεμβρίου 1997, υπενθύμισε τη θέση του Συμβουλίου η οποία είχε εκφρασθεί κατά το Συμβούλιο Σύνδεσης ΕΚ-Τουρκίας στις 29 Απριλίου 1997, σύμφωνα με την οποία η σύσφιγξη των σχέσεων της Τουρκίας με την ΕΕ εξαρτάται μεταξύ άλλων και από την ευθυγράμμιση των προτύπων και πρακτικών της Τουρκίας όσον αφορά τα ανθρώπινα δικαιώματα με τα ισχύοντα στην ΕΕ καθώς και από το σεβασμό και την προστασία των μειονοτήτων.

3. Ο σεβασμός των ανθρωπίνων δικαιωμάτων αποκτά ιδιαίτερη σημασία για τις χώρες οι οποίες έχουν υποβάλει αιτήσεις προσχώρησης στην ΕΕ. Στο πλαίσιο αυτό, η έκθεση της Επιτροπής της 4ης Νοεμβρίου 1998 σχετικά με την εξέλιξη του θέματος της προσχώρησης της Τουρκίας στην ΕΕ, βάσει του άρθρου 28 της Συμφωνίας Σύνδεσης, αναγνωρίζει τη δημόσια δέσμευση της Τουρκικής Κυβέρνησης να καταπολεμήσει τις παραβιάσεις των ανθρωπίνων δικαιωμάτων, αλλά σημειώνει ότι δεν έχει υπάρξει μέχρι στιγμής κανένα ουσιαστικό αποτέλεσμα.
ΓΡΑΠΤΗ ΕΡΩΤΗΣΗ E-3750/98

υποβολή: Glyn Ford (PSE) προς την Επιτροπή

(11 Δεκεμβρίου 1998)

Θέμα: Μεταφορά ευρώ

Δεδομένου ότι τα ευρώ θα φέρουν εθνικά σύμβολα στη μία πλευρά και λαμβάνοντας υπόψη την τεράστια μετακίνηση ατόμων σε ολόκληρη την ΕΕ, μπορεί η Επιτροπή να υπολογίσει, χωρίς να καταφύγει σε κάποιο παράλογο σύστημα μεταφοράς "ξένων νομισμάτων" στη χώρα προέλευσής τους, ποιο χρονικό διάστημα θα χρειαστεί εωσότου εξομαλυνθεί η κυκλοφορία νομισμάτων στην ΕΕ;

Απάντηση του κ. de Silguy εξ ονόματος της Επιτροπής

(11 Ιανουαρίου 1999)

Σύμφωνα με το άρθρο 105 Α2 της Συνθήκης ΕΚ, τα κράτη μέλη διατηρούν την αρμοδιότητα έκδοσης κερμάτων. Τόσο τα κράτη μέλη όσο και η Επιτροπή αποκλείουν την ιδέα οργάνωσης κάποιου συστήματος επαναπατρισμού των "ξένων" κερμάτων σε ευρώ στα κράτη μέλη έκδοσής τους. Λόγω απουσίας ενός τέτοιου συστήματος επαναπατρισμού, θα επέλθει με την πάροδο του χρόνου σε ολόκληρη τη ζώνη ευρώ μια εξοικείωση με τα κέρματα σε ευρώ που θα φέρουν διαφορετικά εθνικά σύμβολα.

Η Επιτροπή γνωρίζει τη σημασία της διασυνοριακής κυκλοφορίας στο εσωτερικό της ενιαίας αγοράς. Η ευρεία αυτή μετακίνηση ατόμων, αναγκαία για την ανάπτυξη της αίσθησης της κοινής ιθαγένειας, περιλαμβάνει τις εμπορικές δραστηριότητες, τον τουρισμό, τις επισκέψεις οικογενειακού και πολιτιστικού χαρακτήρα. Σε μια ενιαία νομισματική ζώνη, οι ταξιδιώτες από τα κράτη μέλη που συμμετέχουν στο ενιαίο νόμισμα θα ξοδεύουν τα χρήματά τους ανεξάρτητα από τα εθνικά σύμβολα που θα φέρουν τα κέρματα. Οι κινήσεις αυτές θα οδηγήσουν σε τυχαία κατανομή των κερμάτων. Η Επιτροπή δεν έχει προβεί σε κάποια συγκεκριμένη εκτίμηση, πλην όμως δυο στοιχεία συνηγορούν υπέρ της απόψεως ότι για να επέλθει η τυχαία αυτή κατανομή θα χρειαστεί αρκετός χρόνος. Αρχικά, οι διασυνοριακές κινήσεις δεν αφορούν την πλειοψηφία των πολιτών της Ευρωπαϊκής Ένωσης. Δεύτερον, τα άτομα ταξιδεύουν συνήθως με περιορισμένο αριθμό κερμάτων. Είναι συνεπώς πολύ πιθανόν ότι τα κέρματα με τα εθνικά σύμβολα θα εξακολουθήσουν να διατηρούν την αριθμητική τους υπεροχή στα οικεία κράτη μέλη.
ΓΡΑΠΤΗ ΕΡΩΤΗΣΗ E-3364/98

υποβολή: Αλέξανδρος Αλαβάνος (GUE/NGL) προς το Συμβούλιο

(16 Νοεμβρίου 1998)

Θέμα: Αναθεώρηση της Σύμβασης της Γενεύης για τους πρόσφυγες

Η Αυστριακή Προεδρία εξέδωσε έγγραφο στρατηγικής με θέμα την πολιτική μετανάστευσης και ασύλου. Στο έγγραφο περιλαμβάνονται προτάσεις για αναθεώρηση ή κατάργηση διατάξεων της Σύμβασης της Γενεύης του 1951 για τους πρόσφυγες, που αφορούν στη νομική υποχρέωση των κρατών μελών να παρέχουν διεθνή προστασία στους έχοντες ανάγκη. Το δικαίωμα στην παροχή ασύλου περιορίζεται δραματικά αφού αντιμετωπίζεται όχι ως ατομικό πολιτικό δικαίωμα αλλά ως προσφορά από το κράτος υποδοχής των προσφύγων. Επειδή στο έγγραφο της Αυστριακής Προεδρίας αναφέρεται ότι το τελικό κείμενο "θα υποβληθεί το Δεκέμβριο του 1998 είτε ως συμπεφωνημένο πόρισμα, είτε ως ενδιάμεση φάση της συζήτησης", ερωτάται το Συμβούλιο εάν γνωρίζει τις έντονες δικαιολογημένες αντιδράσεις των Μη Κυβερνητικών Οργανώσεων, πολιτικών ομάδων και μελών του Ευρωπαϊκού Κοινοβουλίου καθώς και του Τύπου όσον αφορά τις προτάσεις για την κατάργηση της Σύμβασης της Γενεύης και πώς τοποθετείται σε αυτές; Μετά τις ανωτέρω αντιδράσεις προτίθεται να τροποποιήσει ουσιαστικά το σχετικό κείμενο;

Απάντηση

(22-23 Φεβρουαρίου 1999)

1. Τo έγγραφo στρατηγικής της Αυστριακής Προεδρίας για τηv πολιτική μεταvάστευσης και ασύλου αποτελεί έγγραφo συζήτησης που έχει ως στόχo vα οδηγήσει σε περαιτέρω σκέψη και διεξαγωγή εργασιών ως προς τον τρόπο αvτιμετώπισης τωv προβλημάτωv στους τομείς της μεταvάστευσης και του ασύλου. Δεv προβάλλει αξιώσεις όσov αφορά τov καθορισμό της μελλovτικής πολιτικής της ΕΚ σ' αυτούς τους τομείς, αλλά επιδιώκει vα εξασφαλίσει ότι εκείνοι που καθορίζουν την πολιτική αυτή έχουν στη διάθεσή τους στοιχεία επί των οποίων μπορούν να στηρίζουν τις αποφάσεις τους.

2. Είvαι προφαvές ότι η δημοσίευση του εγγράφου αυτού οδήγησε σε παρεξηγήσεις. Ωστόσo, δεv υπήρξε ποτέ καμία πρόθεση αμφισβήτησης του μέλλovτος της Σύμβασης της Γεvεύης για τους πρόσφυγες από την αυστριακή Προεδρία. Τo αvαθεωρημέvo έγγραφo, τo oποίo διαβιβάστηκε επισήμως στo Ευρωπαϊκό Κοιvoβούλιo στις 7 Ιουλίου 1998, τo αvαφέρει σαφώς. Συνιστάται η αvαδιάρθρωση του συστήματος προστασίας, που vα λαμβάvει υπόψη τις εξελίξεις και vα μη θίγει τη Σύμβαση της Γεvεύης, αλλά vα τη συμπληρώvει με έvα πρόσθετo πρότυπo, και ότι αυτός o πρόσθετος συμπληρωματικός μηχαvισμός δεv συvεπάγεται καμία αλλαγή όσov αφορά την προτασία από τις διώξεις, όπως προβλέπται από τη Σύμβαση της Γενεύης σχετικά με το καθεστώς του πρόσφυγα. Με αυτόv τov τρόπo εξασφαλίζεται πλήρως η ακεραιότητα της Σύμβασης της Γεvεύης.
ΓΡΑΠΤΗ ΕΡΩΤΗΣΗ E-3452/98

υποβολή: Mark Watts (PSE) προς την Επιτροπή

(24 Νοεμβρίου 1998)

Θέμα: Σφαγή νεογνών φώκιας στη Λευκή Θάλασσα

Μετά την ερώτηση Ε-2693/97(1) που είχα υποβάλει με θέμα τη σφαγή νεογνών φώκιας στη Λευκή Θάλασσα (Ρωσία), μπορεί η Επιτροπή να με πληροφορήσει εάν έχει λάβει κάποια απάντηση από τις ρωσικές αρχές σχετικά με τα αποτελέσματα των επιστημονικών μελετών που επρόκειτο να διεξαχθούν το 1995 με θέμα το κυνήγι της φώκιας;

Εάν όχι, μπορεί να έρθει και πάλι σε επαφή με τις ρωσικές αρχές και να τις ρωτήσει για τα αποτελέσματα του ερευνητικού αυτού προγράμματος;

Γνωρίζει η Επιτροπή εάν οι ρωσικές αρχές έχουν προτείνει ετήσια ποσόστωση διαλογής νεογνών φώκιας για το 1998 και το 1999;

Προτίθεται η Επιτροπή να λάβει άλλα μέτρα προκειμένου να θέσει τέλος στην απάνθρωπη αυτή πρακτική;

Θα εξετάσει η Επιτροπή το ενδεχόμενο να εξαρτήσει τη μελλοντική χρηματοδότηση προς τις ρωσικές αρχές από τον σεβασμό των δικαιωμάτων των ζώων και από την περάτωση της σφαγής νεογνών φώκιας;

Απάντηση της κ. Bjerregaard Εξ ονόματος της Επιτροπής

(10 Δεκεμβρίου 1998)

Μετά την απάντηση της στην γραπτή ερώτηση E-2693/97 του Αξιότιμου Μέλους του Κοινοβουλίου, η Επιτροπή δεν έχει λάβει αποτελέσματα μελετών με θέμα την αλιεία φώκιας στη Λευκή Θάλασσα και εξακολουθεί να ζητά από τις ρωσικές αρχές να της επιτρέψουν την πρόσβαση σε ανάλογα αποτελέσματα που ενδεχομένως υπάρχουν. Παράλληλα κάνει έρευνες για τις αλιευτικές ποσοστώσεις που ενδέχεται να έχουν θεσπισθεί σχετικά και εν συνεχεία προτίθεται να κοινοποιήσει τις πληροφορίες που είναι διαθέσιμες για το θέμα αυτό στο Αξιότιμο Μέλος του Κοινοβουλίου.

Οπως αναφέρεται στην απάντηση της γραπτής ερώτησης E-2693/97 βάσει της οδηγίας 83/129/ΕΟΚ της 28ης Μαρτίου 1983 σχετικά με την εισαγωγή στα κράτη μέλη δερμάτων ορισμένων νεογνών φώκιας και προϊόντων που προέρχονται από αυτά(2), η Επιτροπή δεν προτίθεται να λάβει περαιτέρω μέτρα για το ως άνω θέμα.

(1) ΕΕ C 82 της 17.3.1988, σελ. 129.

(2) ΕΕ L 91 της 9.4.1983, σελ. 30.
ΓΡΑΠΤΗ ΕΡΩΤΗΣΗ E-3318/98

υποβολή: Hiltrud Breyer (V) προς την Επιτροπή

(10 Νοεμβρίου 1998)

Θέμα: Επισήμανση γενετικών επεμβάσεων στη διαφήμιση προïόντων

1. Τι μέτρα σχεδιάζει να λάβει η Επιτροπή, προκειμένου να διασφαλίσει ότι στις διαφημίσεις θα παρέχεται πληροφόρηση στους καταναλωτές όσον αφορά γενετικές επεμβάσεις στην παραγωγή σόγιας και αραβοσίτου και στα άλλα νέα τρόφιμα;

2. Συμμερίζεται η Επιτροπή την άποψη της ερωτούσας, ότι πρέπει να λαμβάνεται υπόψη και στη διαφήμιση η επιθυμία των καταναλωτών για πληροφόρηση σχετικά με τυχόν γενετικές επεμβάσεις;

Απάντηση του κ. Bangemann εξ ονόματος της Επιτροπής

(5 Ιανουαρίου 1999)

Σε γενικές γραμμές, οι υποχρεωτικές ενδείξεις που επιβάλλονται από την οδηγία 79/112/ΕΟΚ του Συμβουλίου της 18ης Δεκεμβρίου 1978 σχετικά με την σύγκλιση των νομοθεσιών των κρατών μελών όσον αφορά την επισήμανση και την παρουσίαση των τροφίμων που προορίζονται για τον τελικό καταναλωτή καθώς και για τη διαφήμισή τους(1), όπως ο κατάλογος των συστατικών, δεν πρέπει, κατΌανάγκην, να εμφαίνονται στην διαφήμιση των προαναφερθέντων τροφίμων.

Μόνο το άρθρο 2 της οδηγίας 79/112/ΕΟΚ που ορίζει, ειδικότερα, ότι η επισήμανση και οι επιμέρους ρυθμίσεις μέσω των οποίων πραγματοποιείται, δεν πρέπει να είναι τέτοιες ώστε να παραπλανούν τον αγοραστή, εφαρμόζεται στην διαφήμιση των τροφίμων.

Επί του παρόντος, η Επιτροπή δεν προτίθεται να παρεκκλίνει της εν λόγω αρχής με το να καταστήσει υποχρεωτική την παροχή πληροφοριών, στο πλαίσιο της διαφήμισης, σχετικά με τις γενετικές τροποποιήσεις του προϊόντος ή των συστατικών του. Η επισήμανση των τροφίμων παραμένει, κατά την άποψη της Επιτροπής, ο καταλληλότερος χώρος παράθεσης των υποχρεωτικών ενδείξεων που αποβλέπουν στην διασφάλιση της ενημέρωσης των καταναλωτών για τα χαρακτηριστικά του προϊόντος.

(1) ΕΕ L 33 της 8.2.1979.
ΓΡΑΠΤΗ ΕΡΩΤΗΣΗ E-3439/98

υποβολή: Roberta Angelilli (NI) προς την Επιτροπή

(24 Νοεμβρίου 1998)

Θέμα: Υγειονομικές προδιαγραφές στο νεκροταφείο της Prima Porta

Στο νεκροταφείο της Prima Porta έχουν διαπιστωθεί κατάφωρες παραβιάσεις των υγειονομικών προδιαγραφών και του σεβασμού του χώρου. Έχουν πράγματι διαπιστωθεί περιπτώσεις όπου τα πτωματικά υγρά σκουπίζονται με εφημερίδες και πριονίδια, ενώ δεν υπάρχει απολυμαντικό στο νεκρικό θάλαμο, όπου φυλάσσονται επί μήνες 200 περίπου φέρετρα εν αναμονή κηδείας.

Βάσει των ανωτέρω, ερωτάται η Επιτροπή:

1. εάν, εκτός από την παραβίαση των υγειονομικών ιταλικών προδιαγραφών, θεωρεί ότι παραβιάζονται επίσης ευρωπαϊκές οδηγίες και κανονισμοί και ποίοι είναι αυτοί;

2. εάν υπάρχουν μελέτες ή έγγραφα της Επιτροπής για το εν λόγω θέμα.

Απάντηση του κ. Flynn εξ ονόματος της Επιτροπής

(28 Ιανουαρίου 1999)

1. Όσον αφορά την προστασία των εργαζομένων, τα μέτρα που προβλέπονται από την κοινοτική νομοθεσία σχετικά με την υγεία και την ασφάλεια στην εργασία είναι αυτά που περιέχονται στις οδηγίες του Συμβουλίου 80/1107/ΕΟΚ(1), 89/391/ΕΟΚ(2), 89/654/ΕΟΚ(3), 89/655/ΕΟΚ(4), 89/656/ΕΟΚ(5), 90/394/ΕΟΚ(6), 90/679/ΕΟΚ(7) και 98/24/ΕΚ(8). Αυτές ορίζουν τις ελάχιστες προδιαγραφές με βάση το άρθρο 118Α της συνθήκης ΕΚ που πρέπει να εφαρμόζονται στο χώρο εργασίας για να εξασφαλίζεται ότι λαμβάνονται όλα τα αναγκαία μέτρα για την πρόληψη και για τον κατάλληλο έλεγχο της έκθεσης των εργαζομένων σε κινδύνους.

2. Δεν υπάρχουν μελέτες ή έγγραφα της Ευρωπαϊκής Επιτροπής σχετικά με το θέμα αυτό.

(1) ΕΕ L 327 της 3.12.1980.

(2) ΕΕ L 183 της 29.6.1989.

(3) ΕΕ L 393 της 30.12.1989.

(4) ΕΕ L 393 της 30.12.1989.

(5) ΕΕ L 393 της 30.12.1989.

(6) ΕΕ L 196 της 26.7.1990.

(7) ΕΕ L 374 της 31.12.1990.

(8) ΕΕ L 131 της 5.5.1998.
ΓΡΑΠΤΗ ΕΡΩΤΗΣΗ E-2319/98

υποβολή: José Apolinário (PSE) προς την Επιτροπή

(22 Ιουλίου 1998)

Θέμα: Άρθρο 10 ΕΤΠΑ/Εσωτερικό Πορτογαλίας

Λαμβάνοντας υπόψη την εκτεταμένη εσωτερική ζώνη της Πορτογαλίας, δύναται η Επιτροπή να ανακοινώσει κατά πόσον αυτή αποτέλεσε αντικείμενο κοινοτικών ενισχύσεων μέσω του άρθρου 10 του ΕΤΠΑ κατά την περίοδο 1994-1999 και ποιές προοπτικές υπάρχουν για ενισχύσεις στο πλαίσιο της δημοσιονομικής περιόδου 2000-2006;

Απάντηση της κας Wulf-Mathies εξ ονόματος της Επιτροπής

(15 Οκτωβρίου 1998)

Η Πορτογαλία συμμετέχει σε 31 πρότυπα πειραματικά έργα βάσει του άρθρου 10 του κανονισμού του Ευρωπαϊκού Ταμείου Περιφερειακής Ανάπτυξης (ΕΤΠΑ)(1) για την περίοδο 1994-1999. Η συνολική δαπάνη των έργων αυτών ανέρχεται σε 39.4 εκατ. ECU και η συμμετοχή του ΕΤΠΑ είναι 22.5 εκατ. ECU. Πίνακας με περισσότερες λεπτομέρειες έχει σταλεί κατευθείαν στο Αξιότιμο Μέλος του Κοινοβουλίου και στη Γενική Γραμματεία του Κοινοβουλίου.

Επιπλέον, στα πλαίσια της πρόσκλησης για την υποβολή προτάσεων για την περίοδο 1994-1999 στη διαδικασία επιλογής για το RECITE II, η Επιτροπή προτίθεται να εγκρίνει περίπου 25 έργα με τη συμμετοχή πορτογάλων εταίρων. Η αντίστοιχη χρηματική εισφορά για την πορτογαλική πλευρά θα είναι περίπου 9 εκατ. ECU.

Για τη δημοσιονομική περίοδο 2000-2006, η Επιτροπή προτείνει να χορηγηθεί 1 % των πόρων του διαρθρωτικού ταμείου σε καινοτόμα μέτρα και πρότυπες πειραματικές ενέργειες, από τα οποία 0,7 % θα χορηγηθεί για καινοτόμες ενέργειες και 0,3 % για τεχνική ενίσχυση. Τα θέματα δεν έχουν ακόμη προταθεί. Επιπλέον δεν προβλέπεται εκ των προτέρων χορηγία του κράτους μέλους.

(1) ΕΕ L 193 της 31.7.1993.
ΓΡΑΠΤΗ ΕΡΩΤΗΣΗ E-2473/98

υποβολή: Carles-Alfred Gasòliba i Böhm (ELDR) προς την Επιτροπή

(30 Ιουλίου 1998)

Θέμα: Διά βρωση από την υπερβολική βόσκηση

Σε σχέση με τις ενισχύσεις που έχουν χορηγηθεί από την Επιτροπή για τη στήριξη των γεωργικών και κτηνοτροφικών δραστηριοτήτων στη Serra d' Espadà, που βρίσκεται στα όρια της ισπανικής επαρχίας του Castelló, στο βόρειο τμήμα της Περιφέρειας της Βαλένθιας, έχει η Επιτροπή εκτιμήσει τις επιπτώσεις των δραστηριοτήτων αυτών στο εύθραυστο οικοσύστημα της περιοχής;

Σε καταφατική περίπτωση και εάν όντως έχουν διαπιστωθεί σοβαρές επιπτώσεις εις βάρος του φυσικού περιβάλλοντος, ποιά μέτρα προτίθεται να λάβει η Επιτροπή ώστε να αποφευχθεί η ανεπανόρθωτη ανατροπή της οικολογικής ισορροπίας;

Απάντηση του κ. Fischler εξ ονόματος της Επιτροπής

(15 Οκτωβρίου 1998)

Όπως ήδη αναφέρθηκε στην απάντηση της Επιτροπής στην γραπτή ερώτηση Ε-2472/98 του Αξιότιμου Μέλους του Κοινοβουλίου(1), το επιχειρησιακό πρόγραμμα "Γεωργία και Αγροτική Ανάπτυξη" για την περιφέρεια της Βαλένθια, το οποίο συγχρηματοδοτείται από την Κοινότητα, περιλαμβάνει σειρά μέτρων τα οποία αποσκοπούν στην αναδιάρθρωση και εκσυγχρονισμό της γεωργίας.

Όσον αφορά τις γεωργικές δραστηριότητες και την κτηνοτροφία που αναφέρονται από το Αξιότιμο Μέλος του Κοινοβουλίου, το εν λόγω πρόγραμμα περιλαμβάνει, μεταξύ άλλων, τις ενέργειες που στοχεύουν στη βελτίωση της ποιότητας των φρούτων και του ζωικού κεφαλαίου. Έτσι, βελτιώνεται η ανταγωνιστικότητα των εκμεταλλεύσεων και εξασφαλίζεται η καλύτερη προστασία του περιβάλλοντος.

Εξάλλου, το πρόγραμμα συγχρηματοδοτεί επίσης τα μέτρα καταπολέμησης της διάβρωσης του εδάφους, βελτίωσης της αποτελεσματικότητας της χρήσης του νερού άρδευσης για την καλύτερη προστασία των υπόγειων στρωμάτων, της εφαρμογής των μεθόδων καταπολέμησης των νόσων των καλλιεργειών και του υγειονομικού ελέγχου του ζωικού κεφαλαίου.

(1) βλέπε σελίδα 9.
ΓΡΑΠΤΗ ΕΡΩΤΗΣΗ E-2487/98

υποβολή: Undine-Uta Bloch von Blottnitz (V) προς την Επιτροπή

(30 Ιουλίου 1998)

Θέμα: Ευρωπαïκές επιδοτήσεις για τις ταυρομαχίες

Στο Σαν Σεμπάστιαν, χώρα των Βάσκων, Ισπανία, εγκρίθηκε πρόσφατα η κατασκευή νέας μεγάλης αρένας για ταυρομαχίες. Το σχέδιο αυτό θα χρηματοδοτηθεί επίσης εν μέρει από δημόσιους πόρους της περιφέρειας αυτής. Η εκτροφή των ταύρων για ταυρομαχίες επιδοτείται με χρηματοδοτικούς πόρους της Ευρωπαϊκής Ένωσης.

1. Ποιά είναι η άποψη της Επιτροπής σχετικά με την κατασκευή νέας αρένας για ταυρομαχίες, κυρίως λαμβάνοντας υπόψη το γεγονός ότι μέσω της Συνθήκης του Άμστερνταμ προσδίδεται πλέον μεγάλη σπουδαιότητα στην προστασία των ζώων και, συνεπώς, θα λαμβάνεται υπόψη σε όλες τις πολιτικές της Κοινότητας και των κρατών μελών της;

2. Προβλέπεται η χορήγηση πιστώσεων της ΕΕ για την κατασκευή της νέας αρένας; Εάν τούτο συμβαίνει, σε ποιό ύψος ανέρχονται οι πιστώσεις αυτές και σε ποιόν θα καταβληθούν; Μπορεί να διασφαλίσει η Επιτροπή ότι οι δημόσιοι πόροι που διατίθενται για την κατασκευή του κτηρίου αυτού δεν θα προέρχονται (μέσω πληρωμών των διαρθρωτικών ταμείων προς την Ισπανία) από τον προϋπολογισμό της ΕΕ, μολονότι οι σχετικές πιστώσεις δεν θα έχουν ζητηθεί άμεσα για την εκτέλεση του σχεδίου αυτού;

3. Με ποιό τρόπο επιδοτεί η Ευρωπαϊκή Ένωση την εκτροφή και εκπαίδευση των ταύρων για ταυρομαχίες στην Ισπανία και σε ποιό ύψος ανέρχεται η ετήσια χρηματοδότηση;

4. Ποιά είναι η σχέση μεταξύ των δαπανών αυτών και των υποχρεώσεων που προβλέπονται στη Συνθήκη για να μην υποβάλλονται τα ζώα σε άσκοπες ταλαιπωρίες;

Απάντηση του κ. Fischler εξ ονόματος της Επιτροπής

(9 Οκτωβρίου 1998)

1. Η Επιτροπή είναι πολύ αυστηρή όσον αφορά την καλή διαβίωση των ζώων και κατά συνέπεια είναι πολύ προσεκτική σε οποιαδήποτε συγχρηματοδότηση εγκαταστάσεων στις οποίες τα ζώα αποτελούν μέρος θεαμάτων ή μπορούν να τύχουν κακής μεταχείρισης.

2. Η αρένα του Σαν Σεμπαστιάν δεν έχει συγχρηματοδοτηθεί από τα Διαρθρωτικά Ταμεία.

3. Στο πλαίσιο της κοινής γεωργικής πολιτικής, δεν υπάρχουν ειδικές επιδοτήσεις για την εκτροφή ταύρων για ταυρομαχίες. Υπάρχει, από το 1987, καθεστώς επιδοτήσεων για τα αρσενικά βοοειδή αλλά το 1996, μετά από τροποποίηση του κοινοτικού κανονισμού (κανονισμός (ΕΚ) 2222/96(1)), οι μεγάλοι σε ηλικία ταύροι αποκλείστηκαν από το καθεστώς αυτό (με εξαίρεση περιορισμένου αριθμού ζώων που ανήκουν σε καθεστώς "εκτατικής εκτροφής", τα οποία μπορούν ακόμη προσωρινά (1997 και 1998) να τύχουν του δικαιώματος του εν λόγω καθεστώτος. Όσον αφορά το ποσό ενίσχυσης που θα μπορούσε να διατεθεί για τη στήριξη των ταύρων για ταυρομαχίες, η Επιτροπή δεν διαθέτει πληροφορίες. Πράγματι, σε ηλικία που χορηγείται πριμοδότηση (10 μήνες), δεν έχει ακόμη προσδιοριστεί εάν το ζώο θα χρησιμοποιηθεί για ταυρομαχίες.

4. Βάσει των όσων προαναφέρθηκαν η ερώτηση αυτή είναι άνευ αντικειμένου.

(1) ΕΕ L 296 της 21.11.1996.
ΓΡΑΠΤΗ ΕΡΩΤΗΣΗ E-2448/98

υποβολή: Angela Sierra González (GUE/NGL) προς την Επιτροπή

(30 Ιουλίου 1998)

Θέμα: Οικιστικοί κανόνες και ενίσχυση της κτηνοτροφικής δραστηριότητας στις Καναρίους Νήσους

Στην περιοχή του δήμου La Laguna (Τενερίφη-Κανάριοι Νήσοι) αναπτύσσεται σήμερα ένα σημαντικό ποσοστό της όλης κτηνοτροφικής δραστηριότητας των Καναρίων Νήσων, κυρίως στον τομέα των βοοειδών με περισσότερες από 240 εκμεταλλεύσεις, ενώ μέρος της αγροτικής γης χρησιμοποιείται από άλλες κτηνοτροφικές εκμεταλλεύσεις και την ξηρική χορτονομή.

Ο σημαντικός αυτός τομέας, που αριθμεί περισσότερες από 5.500 αγελάδες, ανέπτυξε το δυναμικό του χάρις, μεταξύ άλλων, στις ενισχύσεις που προβλέπονται από το πρόγραμμα ειδικών μέτρων λόγω του απομακρυσμένου και νησιωτικού χαρακτήρα των Καναρίων Νήσων (POSEICAN), που εγκρίθηκε με απόφαση του Συμβουλίου της 26ης Ιουνίου 1991 (91/314/ΕΟΚ)(1). Στον τίτλο III του παραρτήματος (άρθρο 6, παρ. 7) αναφέρεται ότι "με στόχο τη συμβολή στην ανάπτυξη της κτηνοτροφίας και τις ανάγκες της τοπικής αγοράς, θα θεσπιστεί ένα καθεστώς ενισχύσεων για την αγορά ζώων αναπαραγωγής κοινοτικής καταγωγής".

Ωστόσο, στον ίδιο αυτό δήμο της La Laguna η ομάδα της πλειοψηφίας προωθεί την έγκριση οικιστικών κανόνων (γενικό πολεοδομικό σχέδιο) που εάν εγκριθούν θα οδηγήσουν, βραχυπρόθεσμα και μεσοπρόθεσμα, στην εξαφάνιση ενός μεγάλου ποσοστού των εν λόγω κτηνοτροφικών εκμεταλλεύσεων, με τη μετατροπή των γεωργικών εδαφών σε οικόπεδα.

Δημιουργείται συνεπώς το παράδοξο ότι, παρά τις ενισχύσεις που έχουν χορηγηθεί από την Ευρωπαϊκή Ένωση, η σημερινή κτηνοτροφική δραστηριότητα θα περιορισθεί με αποφάσεις που λαμβάνονται σε τοπικό επίπεδο.

Είναι ενήμερη η Επιτροπή της προηρειμμένης κατάστασης;

Πώς σχολιάζει η Επιτροπή την προώθηση από τις τοπικές αρχές αυτού του είδους των αποφάσεων που μπορεί να καταστήσουν αναποτελεσματικά τα κοινοτικά μέτρα υπέρ συγκεκριμένων παραγωγικών τομέων;

Μπορεί η Επιτροπή να προβεί σε μια προειδοποίηση για την ανάγκη διατήρησης των χώρων ανάπτυξης παραγωγικών δραστηριοτήτων ώστε να έχουν νόημα τα προγράμματα ενίσχυσης που προβλέπονται στο πλαίσιο του POSEICAN;

Απάντηση του κ. Fischler εξ ονόματος της Επιτροπής

(7 Οκτωβρίου 1998)

Η Επιτροπή δεν γνωρίζει τα γεγονότα που εκτίθενται από το Αξιότιμο Μέλος του Κοινοβουλίου. Η υλοποίηση του έργου το οποίο της έχει ανατεθεί βάσει των συνθηκών δεν της επιτρέπει να διαθέτει τις πληροφορίες του τύπου που αναφέρεται στην ερώτηση.

Η Επιτροπή δεν είναι αρμόδια να ασχοληθεί με την ερώτηση που ετέθη, η οποία αφορά αποκλειστικά τις αρμόδιες τοπικές, περιφερειακές και εθνικές αρχές.

Η Επιτροπή θεωρεί ότι δεν είναι αρμόδια να ασχοληθεί με την υπόθεση αυτή.

(1) ΕΕ L 171 της 29.6.1991, σελ. 5.
ΓΡΑΠΤΗ ΕΡΩΤΗΣΗ E-3202/98

υποβολή: Daniela Raschhofer (NI) προς την Επιτροπή

(27 Οκτωβρίου 1998)

Θέμα: Θερμή γραμμή Lombard

Στις 23 Ιουνίου 1998, η Επιτροπή διενήργησε απροειδοποίητους ελέγχους σε τέσσερις αυστριακές τράπεζες. Λόγος αυτών των ερευνών ήταν πληροφορίες σχετικά με συμφωνίες για επιτόκια στο Club Lombard. Προκειμένου να διασφαλισθεί η επιτυχία των ελέγχων και να διευκολυνθεί η συγκέντρωση πληροφοριών, δημιουργήθηκε η θερμή γραμμή Lombard.

1. Ποιά είναι η άποψη της Επιτροπής σχετικά με το γεγονός ότι το κοινό ενημερώθηκε για τη δημιουργία θερμής γραμμής Lombard μόνο μέσω μίας αυστριακής εφημερίδας και μάλιστα με καθυστέρηση ορισμένων ημερών;

2. Ποιά άλλα μέσα επικοινωνίας μπορεί να χρησιμοποιεί η Επιτροπή, εκτός από τον εθνικό τύπο, για τη διάδοση και τη δημοσίευση πληροφοριών που θεωρεί σημαντικές;

3. Παρά την περιορισμένη πληροφόρηση, πόσα τηλεφωνήματα δέχθηκε μέσω της θερμής γραμμής Lombard;

4. Τα στοιχεία που παρασχέθηκαν μέσω αυτών των τηλεφωνημάτων αποδείχθηκαν χρήσιμα για τους περαιτέρω ελέγχους;

5. Ποιά βαρύτητα και ποιό ακριβές περιεχόμενο έχει η δήλωση του Επιτρόπου Van Miert (Die Presse της 21ης Ιουλίου 1998) σύμφωνα με την οποία οι έλεγχοι στις αυστριακές τράπεζες "έπιασαν μεγάλα ψάρια";

Απάντηση του κ. Van Miert εξ ονόματος της Επιτροπής

(19 Νοεμβρίου 1998)

Το αξιότιμο μέλος του Κοινοβουλίου κατανοεί ασφαλώς ότι, για λόγους αρχής, η Επιτροπή δεν μπορεί να πάρει θέση για διαδικασία που δεν έχει ολοκληρωθεί.

Ο επίτροπος εξέφρασε την πεποίθηση ότι τα έγγραφα που εντοπίστηκαν κατά τους ελέγχους του Ιουνίου του 1998 είναι πιθανόν να έχουν ενδιαφέρον στο πλαίσιο ενδεχομένης διαδικασίας απαγόρευσης.